Kovo mėnesį visuomenę dominę kalbos kultūros klausimai

Ar taisyklingas junginys „prietaiso parodymai“?
Ne, netaisyklingas. Reikšme „prietaiso ar ko kito rodomi duomenys“ žodis „parodymai“ nevartotinas. Jis keičiamas žodžiu „rodmenys“. Taigi sakykime „prietaiso rodmenys“. 

„Mulčias“ ar „mulčius“?
„Bendrinės lietuvių kalbos žodyne“, „Tarptautinių žodžių žodyne“, „Visuotinėje lietuvių enciklopedijoje, Terminų banke teikiama forma „mulčias“.

„Eiti pro duris“ ar „eiti per duris“?
Vietai, kai nusakomas judėjimas pro plyšį ar kiaurymę, reikšti pirmenybė teikiama prielinksniniam junginiui „pro ką“, tačiau, atsižvelgiant į funkcinių stilių ypatumus, gali būti vartojamas ir prielinksninis junginys „per ką“. 
Taigi abu variantai „eiti pro duris“ ir „eiti per duris“ yra taisyklingi. 

Ar vartojamas žodis „praeiga“?
Taip, terminas „praeiga“ (įrengta vieta susisiekti) vartojamas mokslo, technologijų ir kitose srityse. 

Ar reikia nosinės raidės žodyje „džiaugtųsi“?
Reikia. Veiksmažodžių tariamosios nuosakos 3-iajame asmenyje rašoma nosinė raidė ų, pvz.: „eitų, matytų, juoktųsi, džiaugtųsi“.

Kaip vertinamas terminas „flanšas“?
Pirmenybė teiktina lietuviškam daiktavardžiui „jungė̃“, tačiau „flanšas“ klaida nelaikytinas.

Kaip taisyklingai rašoma: „fjordai“ ar „fiordai“?
Žodyje „fjordas“ po priebalsės f balsė netariama – tariamas ir rašomas jotas. Rašyba su jotu įtvirtinta „Lietuvių kalbos rašybos taisyklių“ 3.4.3 papunktyje, „Bendrinės lietuvių kalbos žodyne“ ir „Visuotinėje lietuvių enciklopedijoje“. 
Tačiau 1992 metų leidinyje „Lietuvių kalbos rašyba“ buvo teiktas rašybos variantas be joto „fiordas“. Tokios rašybos dar pasitaiko ir kituose šaltiniuose. Kol šaltiniuose dar yra įvairavimo, variantas be joto rašto darbuose nelaikytinas klaida.

Ar vartotinas žodis „adijalas“?
Ne, tai nevartotina svetimybė. Vartotinas žodis „apklotas“. 

Ar taisyklingai pasakyta: „Ant Velykų stalo būtinai turi būti duona“?
Vardininkas nevartotinas neapibrėžtam daiktų kiekiui ar daikto daliai reikšti (vietoj dalies kilmininko) su veiksmažodžiais „būti (yra, esti, būna, buvo)“. Todėl taisome „Ant Velykų stalo būtinai turi būti duonos“. 

„Hormuzo sąsiauris“ ar „Hormūzo sąsiauris“?
Šaltiniuose lietuviškos sąsiaurio pavadinimo formos įvairuoja, tačiau teiktiniausia forma – „Hormuzo sąsiauris“. 

Parengė kalbos tvarkytoja Laima Sidorenkienė. 
Rengiant atsakymus naudotasi „Dabartinės lietuvių kalbos žodynu“, „Bendrinės lietuvių kalbos žodynu“, „Statybos terminų žodynu“, „Visuotine lietuvių enciklopedija“, Valstybinės lietuvių kalbos komisijos konsultacijų banku, Terminų banku. 
